钦定古今图书集成/明伦汇编/家范典/第112卷 > 《汉刘熙释名》 > 《送顾起元甥婿之京》明·徐阶
## 钦定古今图书集成/明伦汇编/家范典/第112卷 > 《汉刘熙释名》 > 《送顾起元甥婿之京》明·徐阶

病中愁送客，况复是残年。雨雪三更梦，江湖万里船。
天垂龙塞没，星接凤城悬。到得燕山路，应书数字传。

《左传》：“卫惠公之即位也，少，齐人使昭伯烝于宣姜，生
齐子、戴公、文公、宋桓夫人、许穆夫人。文公为卫之多
患也，先适齐，及败，宋桓公逆诸河，宵济。卫之遗民男
女七百有三十人，益之以共、滕之民为五千人。立戴
公，以庐于曹。”

鄅人藉稻。邾人袭鄅。鄅人将闭门，邾人《羊罗》摄其首
焉，遂入之，尽俘以归。鄅子曰：“余无归矣。”从孥于邾。邾
庄公反鄅夫人而舍其女。鄅夫人，宋向戍之女也，故
向宁请师。宋公伐邾，围虫，取之，乃尽归鄅俘。〈注〉宁向，
戍子也。

《战国策》：燕王哙既立，苏秦死于齐。苏秦之在燕也，与
其相子之为婚，而苏代与子之交。及苏秦死，而齐宣
王复用苏代。燕哙三年，与楚、三晋攻秦，不胜而还。子
之相燕，贵重主断。苏代为齐使于燕。燕王问之曰：“‘齐
宣王何如’？对曰：‘必不霸’。”燕王曰：“‘何也’？对曰：‘不信其臣’。”
苏代欲以激燕王，以厚任子之也。于是燕王大信子
之子之，因遗苏代百金，听其所使《吕氏春秋·长攻篇》：“赵简子病，召太子而告之曰：‘我死
已葬，服衰而上夏屋之山以望’。”太子敬诺。简子死，已
葬，服衰，召大臣而告之曰：“‘愿登夏屋以望’。大臣皆谏
曰：‘登夏屋以望，是游也。服衰以游，不可’。襄子曰：‘此先
君之命也，寡人弗敢废’。”群臣敬诺。襄子上于夏屋，以
望代俗，其乐甚美。于是襄子曰：“先君必以此教之也。”
及归，虑所以取代，乃先善之。代君好色，请以其弟姊
妻之。代君许诺。弟姊已往，所以善代者乃万故马郡
宜马。代君以善马奉襄子。襄子谒于代君而请觞之。
马郡尽。先令舞者置兵，其羽中数百人，先具大金斗。
代君至酒酣，反斗而击之，一成脑涂地。舞者操兵以
斗，尽杀其从者。因以代君之车迎其妻。其妻遥闻之，
状磨笄以自刺。故赵氏至今有“刺笄”之证，与“反斗”之
号。

《汉书王商传》：“商字子威，元帝时至右将军光禄大夫。
是时定陶共王爱幸几代太子，商为外戚重臣辅政
拥佑太子，颇有力焉。”

《后汉书马援传》：“援兄子婿王磐。子石，王莽从兄平阿
侯仁之子也。莽败，磐拥富赀，居故国，为人尚气节而
爱士好施，有名江淮间。后游京师，与卫尉阴兴、大司
空朱浮、齐王章共相友善。援谓姊子曹训曰：‘王氏废
姓也。子石当屏居自守，而反游京师，长者用气自行，
多所陵折，其败必也’。”后岁馀，磐果与司隶校尉苏邺、
丁鸿事相连，坐死洛阳狱，而磐子肃复出入北宫及
王侯邸第。援谓司马吕种曰：“建武之元，名为天下重
开，自今以往，海内日当安耳。但忧国家诸子并壮，而
旧防末立，若多通宾客，则大狱起矣，卿曹戒慎之！”及
郭后薨，有上书者，以为肃等受诛之家客因事生乱，
虑致贯高、任章之变。帝怒，乃下郡县收捕。诸王宾客，
更相牵引死者以千数。吕种亦豫其祸，临命叹曰：“马
将军诚神人也。”

《袁绍传》注：谢承书曰：“胡毋班，王匡之妹夫。匡受绍旨，
收班系狱，欲杀以徇军。班与匡书略曰：‘足下拘仆于
狱，欲以衅鼓，此何悖暴无道之甚者也！仆与董卓何
亲戚？义岂同恶？足下张虎狼之口，吐长蛇之毒，恚卓
迁怒，何其酷哉！死者人之所难，然耻为狂夫所害。若
亡者有灵，当诉足下于皇天。夫婚姻者，祸福之几，今
日著矣。曩为一体，今为血仇。亡人二女，则君之甥，身
没之后，慎勿令临仆尸骸’。”匡得书，抱班二子哭，班遂
死于狱。

《三国志文德郭皇后传》：皇后外亲刘斐与他国为婚。
后闻之，敕曰：“诸亲戚嫁娶，自当与乡里门户匹敌者，
不得因势彊与他方人婚也。”后姊子孟武还乡里，求
小妻，后止之，遂敕诸家曰：“今世妇女少，当配将士，不
得因缘取以为妾也。宜各自慎，无为罚首。”

《麋竺传》：“竺字子仲，东海胊人也。祖世货殖，僮客万人，
赀产钜亿。后徐州牧陶谦辟为别驾从事。谦卒，竺奉
谦遗命，迎先主于小沛。建安元年，吕布乘先主之出
拒袁术，袭下邳，虏先主妻子。先主转军广陵海西，竺
于是进妹于先主为夫人，奴客二千，金银货币，以助
军资。于时困匮，赖此复振。曹公表竺领嬴郡太守。”
《吕蒙传》：蒙少依姊夫邓当，当为孙策将，数讨山越。蒙
年十五六，窃随当击贼，当见大惊，呵叱不能禁止。归
以告蒙母，母恚，欲罚之，蒙曰：“贫贱难可居，脱误有功，
富贵可致。且不探虎穴，安得虎子？”母哀而舍之。
《来敏传》：敏字敬达，义阳新野人，来歙之后也。父艳，为
汉司空，汉末大乱，敏随姊夫奔荆州。姊夫黄琬，是刘
璋祖母之侄，故璋遣迎琬妻敏，遂俱与姊入蜀，常为
璋宾客。

《费袆传》：“袆字文伟，江夏𫑡人也。少孤，依族父伯仁。伯
仁姑，益州牧刘璋之母也。璋遣使迎仁，仁将袆游学
入蜀。会先主定蜀，袆遂留益土。”

《严畯传》：畯不蓄禄赐，皆散之亲戚，知，故家常不充。
《晋书何充传》：“充字次道，即王导妻之姊子，故少与导
善，早历显官。尝诣导，导以麈尾指床，呼充共坐，曰：‘此
是君坐也’。导缮扬州解舍，顾而言曰：‘正为次道耳’。”
《张轨传》：“轨子寔摄父位，在位六年，弟茂摄事。凉州大
姓贾摹，寔妻弟也，势倾西土。先是，谣曰：‘手莫头，图凉
州’。茂以为信，诱而杀之。于是豪右屏迹，威行凉州。”
《范晷传》：“晷子广，字仲将，除灵寿令，不之官。姊适孙氏
早亡，有孙迈广负以南奔，虽盗贼艰急，终不弃之。”
《裴秀传》：秀有二子：濬、𬱟。濬嗣位至散骑常侍，早卒。濬
庶子憬，不惠贾充即𬱟从母夫也，表秀有佐命之勋，
不幸嫡长丧亡，遗孤稚弱。𬱟才德英茂，足以兴“隆国
嗣。”诏𬱟袭爵，𬱟固让，不许。

《裴楷传》：“楷子瓒，娶杨骏女，然楷素轻骏，与之不平。骏
既执政，乃转为卫尉，迁太子少师，优游无事，默如也。
及骏诛，楷以婚亲收付廷尉，将加法。是日事起仓卒，
诛戮纵横，众人为之震恐。楷容色不变，举动自若，索
纸笔与亲故书，赖侍中傅祗救护得免。犹坐去官。”
《郄愔传》：“愔少不交竞，会弟昙卒，无处世意，与姊夫王羲之并有迈世之风。俱栖心绝谷，修黄老之术。”
《王济传》：“济少有逸才，风姿英爽，气盖一时。好弓马，勇
力绝人，善《易》及《庄》《老》，文词秀茂，伎艺过人，有名当世。
与姊夫和峤及裴楷齐名。”

《石勒载记》：勒姊夫广威张越与诸将蒱博，勒亲临观
之。越戏言忤勒，勒大怒，叱力士折其胫而杀之。
《慕容宝载记》：宝至黎阳，兰汗遣左将军苏超迎宝。宝
以汗垂之季舅盛又汗之婿也，必谓忠款无贰，乃还。
至龙城，汗引宝入于外邸弑之。盛驰进赴哀，将军张
真固谏，以为不可。盛曰：“我今投命，告以哀穷，汗性愚
近，必顾念婚姻，不忍害我。旬月之间，足展吾志。”遂入
赴丧。汗妻乙氏泣涕请盛，汗亦哀之，遣其子穆迎盛，
舍之宫内，亲敬如旧。汗兄提弟难劝汗杀，盛汗不从。
慕容奇，汗之外孙也，汗亦宥之。

《宋书王球传》：“球公子简贵，素不交游，筵席虚静，门无
异客。尚书仆射殷景仁、领军刘湛并执重权，倾动内
外。球虽通家姻戚，未尝往来。”

《臧焘传》：焘长子邃，邃子凝之，年少时，与北地傅僧祐
俱以通家子为太祖所引见。时上与何尚之论铸钱
事，凝之便干其语，上因回与论之。僧祐引凝之衣令
止，凝之大言谓僧祐曰：“明主难再遇，便应正尽所怀。”
上与往复十馀反，凝之词韵铨序，兼有理证，上甚赏
焉。傅僧祐祖父弘仁，高祖外弟也。以中表历显官，征
虏将军、南谯太守、太常卿。子邵，员外散骑侍郎。妻，焘
女也。生僧祐，有吏才。

《谢弘微传》：“弘微从叔峻无后，以弘微为嗣。弘微童幼
时，精神端审，时然后言。所继叔父混名知人，见而异
之。所继父于弘微本缌麻亲戚，中表素不相识，率意
承接，皆合礼衷。义熙八年，混以刘毅党见诛，妻晋陵
公主改适，以混家事委之弘微。弘微经纪生业，事若
在公。高祖受命，公主降为东乡君，听还谢氏。自混亡”
至是九载，而室宇修整，仓库充盈，田畴垦辟，有加于
旧。中外姻亲，见东乡之归者，入门莫不叹息，或为之
流涕，感弘微之义也。九年，东乡君薨，赀财钜万，弘微
一无所取。混女夫殷叡，素好樗蒱，闻弘微不取财物，
乃滥夺其妻妹及伯母两姑之分以还戏责。内人皆
化弘微之让，一无所争。弘微舅子领军将军刘湛，性
不堪其非，谓弘微曰：“天下事宜有裁衷，卿此不治，何
以治官？”弘微笑而不答。或有讥之曰：“谢氏累世财产
充殷君一朝戏责，理之不允，莫此为大。卿亲而不言，
譬弃物江海，以为廉耳。设使立清名而令家内不足，
亦吾所不取也。”弘微曰：“亲戚争财，为鄙之甚。今内人
尚能无言，岂可导之”使争。今分多共少，不至有乏，身
死之后，岂复见关。

《袁淑传》：“淑字阳源。少有风气。年十馀岁，为姑夫王弘
所赏。”

《颜师伯传》：“师伯弟师仲，妻臧质女。质为徐州，辟师伯
为主簿。衡阳王义季代质为徐州，质荐师伯于义季，
义季即命为征西行参军。”

《沈怀文传》：“怀文父宣，新安太守。怀文东阁祭酒。丁父
忧，新安郡送故丰厚，奉终礼毕，馀悉班之亲戚，一无
所留。太祖闻而嘉之，赐奴婢六人。”

《南齐书萧惠基传》：“袁粲、刘秉起兵之夕，太祖以秉是
惠基妹夫，时直在侍中省，遣王敬则观其指趣，见惠
基安静，不与秉相知，由是益加恩信。”

《徐孝嗣传》：孝嗣姑适东莞刘舍，舍兄藏为尚书左氶，
孝嗣往诣之，藏退语舍曰：“徐郎是令仆人三十馀可
知矣。汝宜善自结。”

《韩灵敏传》：吴郡范法恂妻褚氏，勤苦执妇业。宋昇明
中，孙昙瓘谋反亡命，褚谓其子僧简曰：“孙越州先姑
之姊子。与汝父亲则从母，兄弟交则义重。古人。迯窜
脱不免，汝宜收之。”昙瓘寻伏法，褚氏令僧简往敛葬。
《江敩传》：敩母文帝女淮阳公主，幼以戚属召见，孝武
谓谢庄曰：“此小儿方当为名器。”

《梁书韦叡传》：“叡伯父祖征，累为郡守，每携叡之职，视
之如子。时叡内兄王憕、姨弟杜恽并有乡里盛名，祖
征谓叡曰：‘汝自谓何如憕恽’？叡谦不敢对。祖征曰：‘汝
文章或小减，学识当过之，然而干国家，成功业，皆莫
汝逮也’。”外兄杜幼文为梁州刺史，要叡俱行。梁土富
饶，往者多以贿败，叡时虽幼，独用廉闻。

《刘季连传》：“季连族甥琅邪王会为遥欣谘议参军，美
容貌，颇才辩，遥欣遇之甚厚。会多所傲忽，于公座与
遥欣竞侮季连。李连憾之，乃密表明帝，称遥欣有异
迹，明帝纳焉。”

《刘孺传》：“孺弟览，字孝智，除尚书左丞，当官清正无私。
姊夫御史中丞褚湮，在职颇通赃货，览劾奏免官。”
《江子一传》：“子一，字元贞，少好学，有志操。其姑夫右卫
将军朱异权要当朝，休下之日，宾客辐辏，子一未尝
造门。其高洁如此。”

《孙谦传》：“谦字长逊，东莞莒人也。少为亲人赵伯符所
知。谦年十七，伯符为豫州刺史，引为左军行参军，以治干称。”

《夏侯详传》：详授尚书左仆射，金紫光禄大夫。先是，荆
府城局参军吉士瞻，役万人，浚仗库防火池，得金革
带钩，隐起雕镂，甚精巧，篆文曰：“钩尔金钩，既公且侯。”
士瞻，详兄女婿也，女窃以与详，详喜佩之，期岁而贵
矣。

《陈书萧摩诃传》：“摩诃字元引，兰陵人也。祖靓，梁右将
军。父谅，梁始兴郡丞。摩诃随父之郡，年数岁而父卒。
其姑夫蔡路养时在南康，乃收养之。稍长，果毅有勇
力。侯景之乱，高祖赴援京师，路养起兵拒高祖。摩诃
年十三，单骑出战，军中莫有当者。及路养败，摩诃归
于侯安都。”

《岑之敬传》：“之敬字思礼，年五岁读《孝经》，每烧香正坐，
亲戚咸加叹异。”

《徐陵传》：陵字孝穆，性清简，无所营树，禄俸与亲族共
之。太建中，食建昌邑，邑户送米至于水次，陵亲戚有
贫匮者，皆令取之，数日便尽，陵家寻致乏绝，府僚怪
而问其故，陵云：“我有车牛衣裳可卖，馀家有可卖不。”
其周给如此。

《魏书刁雍传》：“雍子肃，肃子整，字景致，少有大度。延昌
三年，相州刺史、山阳王熙在邺起兵，将诛元乂等，事
败，传首京师，熙之亲故莫敢视。整弟妇即熙姊，遂收
其尸藏之，后乃还熙所亲。乂闻而致憾，因以熙弟略
南走萧衍，诬整将叛，送整与弟宜及子恭等幽系之。
赖御史王基、前军将、检事使魏子建理雪，获免。后自”
征虏将军出除范阳太守。时已兵乱，整郡获全。去郡
之后，寻被陷没。灵太后反政，除安南将军、光禄大夫。
元略曾于整坐泣谓黄门王诵、尚书袁翻曰：“刁公收
敛我家，卿等宜知。”整以母老，河北丧乱。时整族弟双
为西兖州刺史，整遂携家依焉。永安初，拜金紫光禄
大夫。

《崔休传》：“休字惠清，少孤贫，矫然自立。尚书王嶷钦其
人望，为长子娉休姊，赡以货财，由是少振。”

《郭祚传》：“祚字季祐，祖逸，以二女妻司徒崔浩父洪之，
坐浩事诛，祚亡窜得免。少孤贫，姿貌不伟，乡人莫之
识也。太原王希者，逸妻之侄，共相赒恤，得以饶振。”
《崔亮传》：“亮从父弟光韶，性严毅。刺史元弼前妻，是光
韶之继室兄女。而弼贪婪，多诸不法，光韶以亲情，亟
相非责，弼衔之。时耿翔反于州界，弼诬光韶子通与
贼”连结，囚其合家，拷掠非理，而光韶与之辩争，辞色
不屈。会樊子鹄为东道大使，知其见枉，理而出之。时
人劝令诣樊陈谢，光韶曰：“羊舌大夫已有成事，何劳
往也。”子鹄亦叹尚之。

《李䜣传》：“䜣字元盛，父崇，使入都，为中书学士。䜣聪敏
机辩，彊记明察。初，李灵为高宗博士谘议，诏崔浩选
中书学生器业优者为助教，浩举其弟子箱子与卢
度世、李敷三人应之。给事高谠子祐，尚书段霸儿侄
等，以为浩阿其亲戚，言于恭宗。恭宗以浩为不平，闻
之于世祖。世祖意在于䜣曰：‘云何不取幽州刺史李’”
崇老翁儿也。浩对曰：“前亦言䜣合选，但以其先行在
外，故不取之。”世祖曰：“可待䜣还箱子等罢之。”

《北齐书封隆之传》：“隆之第二子子绘，子绘弟子绣，外
貌儒雅，而侠气难忤。司空娄定远，子绣兄之婿也，为
瀛州刺史。子绣在勃海，定远过之，对妻及诸女䜩集
言戏，微有亵慢。子绣大怒，鸣鼓集众将攻之。俄顷，兵
至数千，马将千匹，定远免冠拜谢，久而释之。”

《郑元礼传》：元礼字文规，少好学，爱文藻，有名望。世宗
引为馆客，历太子舍人。崔昂妻，即元礼之姊也。魏收
又昂之妹夫。尝持元礼数篇诗示卢思道，乃谓思道
云：“看元礼比来诗咏，亦当不减魏收。”答云：“未觉元礼
贤于魏收，但知妹夫疏于妇弟。”

《尉瑾传》：“瑾字安仁，少而敏悟，好学慕善，稍迁直后。司
马子如执政，瑾娶其外甥皮氏女，由此擢拜中书舍
人。既是子如姻戚，数往参诣，因与先达名辈微相款
狎。”

《卢叔武传》：叔武族孙臣客姊，为任城王妃。天保末，任
城王致之于朝，由是擢拜太子舍人。

《周书司马裔传》：“裔性清约，不事生业，所得俸禄，并散
之亲戚，身死之日，家无馀财。”

《颜之仪传》：“京兆郡丞乐运，字承业，南阳淯阳人。年十
五而江陵灭，运随例迁长安。其亲属等多被籍，而运
积年为人佣保，皆赎免之。”

《王褒传》：“褒字子渊，识量渊通，志怀沉静。美风仪，善谈
笑，博览史传，尤工属文。梁国子祭酒萧子云，褒之姑
夫也。特善草隶。褒少以姻戚，去来其家，遂相模范。俄
而名亚子云，并见重于世。宣成王大器，简文帝之冢
嫡，即褒之姑子也。于时盛选僚佐，乃以褒为文学。”
《隋书文献独孤皇后传》：“大都督崔长仁，后之中外兄
弟”也，犯法当斩。高祖以后之故，欲免其罪。后曰：“国家
之事，焉可顾私！”长仁竟坐死。

《苏威传》：威字无畏，有从父妹者，适河南元雄。雄先与突厥有隙，突厥入朝，请雄及其妻子，将甘心焉。周遂
遣之。威曰：“夷人昧利，可以赂动。”遂标卖田宅，罄家所
有以赎雄。论者义之。

《崔弘度传》：“尉迥作乱，以弘度为行军总管，从韦孝宽
讨之。弘度募长安骁雄数百人，为别队所当，无不披
靡。弘度妹先适迥子为妻，及破邺城，迥窘迫升楼，弘
度直上龙尾追之。迥弯弓将射弘度，弘度脱兜鍪谓
迥曰：‘相识不？今日各图国事，不得顾私。以亲戚之情，
谨遏乱兵，不许侵辱。事势如此，早为身计，何所待也’！”
迥掷弓于地，骂大丞相极口而自杀。弘度顾其弟弘
昇曰：“汝可取迥头。”弘昇遂斩之。进位上柱国。时行军
总管例封国公，弘度不时杀迥，致纵恶言。由是降爵
一等，为武乡郡公。

《唐书王同皎传》：“神龙后，武三思烝浊王室，同皎恶之，
与张仲之、祖延庆、周憬、李悛冉、祖雍谋，须武后灵驾，
发伏弩射杀三思。会播州司兵参军宋之愻以外妹
妻延庆，延庆辞之。愻固请，乃成婚。延庆心厚之，不复
疑。故之愻子昙得其实，之愻兄之问尝舍仲之家，亦
得其谋，令昙密语三思。三思遣悛上急变，且言同皎
欲拥兵阙下废皇后。帝殊不晓，大怒，斩同皎于都亭
驿，籍其家。同皎且死，神色自如。仲之、延庆皆死。”
《权皋传》：皋字士繇，为临清尉。安禄山籍其名，表为蓟
尉，署幕府。皋度禄山且叛，以其猜虐不可谏，欲行，虑
祸及亲。天宝十四载，使献俘京师，还，过福昌尉仲谟，
谟妻，皋妹也，密约以疾召之。谟来，皋阳喑，直视谟而
瞑。谟为尽哀，自含敛之。皋逸去，人无知者。吏以诏书
还皋母，母谓实死，恸哭感行路，故禄山不之虞，归其
母。皋潜候于淇门，奉侍昼夜，南奔，客临淮，为驿亭保，
以诇北方。既度江而禄山反，天下闻其名，争取以为
属。

《窦威传》：“威从兄子抗，字道生，美容仪，与高祖少相狎。
及杨元感反，抗谓高祖曰：‘元感为我先耳。李氏名在
图录，天所启也’。高祖曰：‘为祸始不祥，公无妄言’。”炀帝
遣抗出灵武逴护长城，闻高祖已定京师，喜曰：“‘此吾
家婿，豁达有大度，真拨乱主也’。因归长安。高祖见之，
喜握手曰：‘李氏果王何如’？”因置酒为乐，授将作大匠，
兼纳言。寻罢为左武侯大将军。帝听朝，或引升御坐，
既退，入卧内，从容谈笑，极平生欢。以兄呼之，宫中称
为“舅。”

《郑馀庆传》：馀庆字居业，少砥砺，行己完絜仕四朝，其
禄悉赒所新，或济人急，而自奉麤狭，至官府乃开肆
广大，常语人曰：“禄不及亲友而侈仆妾者，吾鄙之。”大
抵中外姻嫁，其礼献皆亲阅之，后生内谒，必引见，谆
谆教以经义，务成就儒学。

《李藩传》：“藩字叔翰，少沉靖有检局。居父丧，家本饶财，
姻属来吊，有持去者，未尝问，益务施与，居数年略尽。
年四十馀，困广陵间，不自振，妻子追咎，藩晏如也。”
《韩愈传》：“愈官显，稍谢遣。凡内外亲若交友无后者，为
嫁遣孤女而恤其家。”

《唐国史补：裴佶常话》：少时，姑夫为朝官，有雅望，佶至
宅看其姑，会其朝退，深叹曰：“崔昭何人，众口称美，此
必行贿者也，如此安得不乱？”言未竟，阍者报寿州崔
使君候谒，姑夫怒，呵阍者将鞭之。良久，束带强出。须
臾，命茶甚急，又命酒馔，又令秣马飰仆。姑曰：“前何倨
而后何恭也。”及入门，有得色，揖佶曰：“且憩学院中。”佶
未下阶，出怀中一纸，乃昭赠官絁千匹。

《因话录》：“王智兴在徐州，法令甚严。有防秋官健交代
归，其妹婿于家中设馔以贺，自于厨中磨刀，将就生
割羊脚，磨讫，持之疾行。妻兄自堂走入厨，仓卒相值，
锋正中妻兄心，即死所在，擒之以告，智兴讯问，但称
过误，本无恶意，智兴不之信，命斩之。刀辄自刑者手
中跃出，径投于地，三换皆然。智兴异之，乃不杀。”
《册府元龟》：“阳城妺夫客死他处，家贫不能葬，城亲与
其二弟舁尸以归，葬于其居之侧，往返千馀里。”
《五代史晋家人传》：“高祖皇后李氏，唐明宗皇帝女也，
封魏国长公主。自废帝立，常疑高祖必反。公主自太
原入朝，千春节辞归，留之不得。废帝醉，语公主曰：‘尔
归何速，欲与石郎反邪？既醒，左右告之，废帝大’”悔。公
主归以语高祖，高祖由是益不自安。

《南唐书卢郢传》：“郢，金陵人也。好学有材艺，而膂力过
人。春试王度《如金玉赋》，郢唱第为第一。徐铉娶郢姊，
铉常受后主旨撰文，数日不能就，因语郢。郢曰：‘愿试
为之’。因弄百钧石球以较力。少顷，引酒一卮，复弄如
初，若是者数四。铉视之曰：‘非吾徒也，其何能为？且试
诘之。郢曰：‘既就矣。命笔吏口授而书之。铉大惊，遂以’’”
郢文进。后主谓铉曰：“语势酋健，似非卿作。”铉以实对，
郢由是知名。

《宋史谢绛传》：绛子景温，平生未尝仕中朝，王安石与
之善。又：景温妹嫁其弟安礼，乃骤擢为侍御史。
《吕公著传》：公著子希哲，为兵部员外郎，范祖禹其妹
婿也，言於哲宗曰：“希哲经术操行，宜备劝讲。其父常为不欺暗室，臣以妇兄之故，不敢称荐。今方将引去，
窃谓无嫌。”诏以为崇政殿说书。

《雷德骧传》：“德骧子有终，淳化初知广州二年，女弟婿
卫濯讼其家法不谨，有终坐亲累，责授衡州团练副
史，夺章服。”

《陈宜中传》：“嘉祐中，丁大全以戚里婢婿事权幸卢允
升、董宋臣，因得宠于理宗。”

《齐东野语》：徐谓礼尝涉袁李之书，自夸阅人，贵贱多
奇中。与贾师宪丞相为姻联，贾时年少，荒于饮博，其
生母胡夫人苦之，因扣徐云：“儿子跌宕若此，以君相
法言之，何如？”徐曰：“夫人勿多忧，异日必可作小郡太
守。”母喜而记其言。他日贾居相位，徐以亲故求进，久
之不遂。贾母为言之，贾不获已，答曰：“徐亲骨相寒薄，
止可作小郡太守耳。”遂以上饶郡与之，以终其身，盖
深衔前言也。

《后山诗话》：谢师厚废居于邓，王左丞存，其妹婿也。奉
使荆湖，枉道过之，夜至其家，师厚有诗云：“倒著衣裳
迎户外，尽呼儿女拜灯前。”

《明外史郎瑛传》：“瑛字仁宝，仁和人也。幼孤，家故馀财，
两姊婿利其赀，谋危之百方。后死，皆棺敛之。”

《诗传》：“《𫠆弁》，燕亲戚也。”

曹端《家规辑略》：“亲姻馈送，一年一度。非常吊庆，则不
拘此。切不可过奢，又不可视贫而加薄，视富而加厚。”
《群碎录》：“葭莩之亲，葭莩芦管中，白衣至薄者也。”

《冥祥记》：梁裴植随其季叔叔业自南兖州入北，仕于
元氏，位至尚书。植同堂妹夫韦伯鼎有学业，恃壮尚
气，以自才智，常轻陵植，植憎之如仇。后于洛下诬告
植谋为废立，植坐此死。百许日，伯鼎病，向空语曰：“裴
尚书死非由我，何以怒也。”须臾而卒。